अखिलेश यादव की सरकार बनने से पहले और उसके बाद सबसे ज्यादा डर कानून व्यवस्था को लेकर ही था। लोग पिछली सपा सरकार को याद करके भयभीत थे। मगर अखिलेश यादव ने चुनाव से पहले भरोसा दिलाया कि प्रदेश की जनता उन पर भरोसा कर सकती है, और उन पर यकीन करके जिस तरह जनता ने प्रचंड बहुमत अखिलेश को सौंपा वह अखिलेश की जिम्मेदारी को और बढ़ा गया। लोगों को लगने लगा कि जिस तरह अखिलेश ने चुनाव से पहले डीपी यादव को पार्टी में आने से रोका उससे उनके इरादे साफ़ थे। मगर इस बहुमत के साथ अखिलेश यादव पर दूसरों की उम्मीदों का बोझ कुछ ज्यादा ही आ गया। उनकी इच्छा नहीं थी कि राजा भैया को मंत्रिमंडल में लिया जाये। मगर उनके पिता सपा मुखिया मुलायम सिंह इस बहाने यादव, मुस्लिम और ठाकुरों का गठजोड़ बनाने में जुटे थे। लिहाजा यह दागी राजनेता ना सिर्फ अखिलेश मंत्रिमंडल में शामिल हुआ बल्कि कारागार मंत्री बन गया। अखिलेश यादव के शपथ लेने बाले दिन राजा भैया की शपथ और उसी समय मंच पर मचे हंगामे ने भी संकेत दे दिया था कि भविष्य कुछ ज्यादा बेहतर नहीं होने वाला। मगर उसके बाद अखिलेश यादव ने हंगामा कर रहे लोगों को पार्टी से निकाल कर संकेत देने की कोशिश की कि गुंडागर्दी बर्दाश्त नहीं की जाएगी।